text: Dedenz les jorz de la quinzaine
   Que Paris ot ravi Helein,
   Se mistrent si dui frere en mer
   Por li socorre e ramener :
   Mais a male hore s'i esmurent.
   Quant al port de Lesbion furent,
   Si tost n'orent terre perdue,
   Quant tormente lor est creüe :
   Toz les treis jorz venta si fort
   Que nes n’osa venir a port.
   Mout fu la mer fiere e orrible,
   PageV01P262
   Onques d'uit jorz ne fu paisible.
   N'en pot estre novele oïe,
   Fors que fole gent esbaïe,
   Qui legier creient maintes riens
   Cui il cuident que il seit biens,
   Par iceus fu dit e cuidé
   Qu’il n’erent mie tempesté.
   « Ne poëient mie morir,
   N’en mer ne en terre perir » :
   Ensi distrent la gent vilaine.
   O lonc travail e o grant peine
   Les quist om puis desci qu’a Troie.
   Mais qui qu’en feïst duel ne joie,
   Ne pot estre por rien seü,
   Saveir qu’il erent devenu.
   Castor e sis frere Pollus
   Ensi finerent, n’en sai plus.
   PageV01P263
   Cist ont ja receü estreine
   De lor bele soror Heleine :
   A mainz la covint a receivre,
   Qui en seront des ames seivre.
  